Марко Ганчев
Вентилатор

chitanka.info

Вентилатор, вентилатор!

Вентилаторът работи —

имитаторът на вятър

с механични обороти.

От години преобръща

вентилаторът все тая

спарена една и съща

атмосфера в мойта стая.

Ама щом като е душно

и не лъхва друга струя,

аз готов съм най-радушно

бръмкането му да чуя.

Вентилатор, вентилатор!

Вентилаторът работи.

Моя мелнице за вятър,

где са твойте Дон Кихоти?

1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.